Koulskoude neo ket degemeret a-unvouezh ar wirionez diazez-se eus ar  feiz. Diwar ar skiant-prenet e welomp e vez lakaet eneberezh, en un  doare daouhanterus, en un doare untuek ha diboell, etre an  dinaskadegoù-tud hag ar Silvidigezh e Jezuz-Krist. Hervez darn, evit  gwir, an emouestlerezh e dinaskadegoù politikel, sevenadurel pe  gevredigezhel o amzer a gemer e renk a-us da intrudu Doue. Klozañ a ra  an dud-se ar Silvidigezh e kelchiad o stourmadoù hiniennel  pe  strolladel evit kas war-raok an denelezh. Achano e tegouezh gant ar  fealded kristen bezañ kemmet e stumm emglevioù politikel, doareoù-  stourm kostezennel ha dezoioù e-sell da dapout krog war ar veli. Diwar  vezañ skoulmet evel-se ouzh an amzervezh, ar chemenn kristen a vez  kaeliet e-barzh arvarioù kulturel hag ideologiezhioù a-zivout  kevredigezh hag armerzh. An Aotrou Krist, anavezet hepken evel skouer  a vuhezegezh, hag a-wechoù hepken evel kengred gant ar re  baour, ne  dalv mui nemet da gretaat pe da zezvarn un tabut pe stourm ur renkad  eus ar gevredigezh. E gwirionez e chalver eta an Aotrou Krist da reiñ  talvoudegezh dun dibab politikel pe da vezañ deuet mat gant an tu  kristen !